ลือหึ่ง! BBL เทขาย GULF สมทบทุนซื้อ “เพอร์มาตา” ฟาดกำไร 116.5 บ./หุ้น
ลือหึ่ง! BBL เทขาย GULF สมทบทุนซื้อ “เพอร์มาตา” ฟาดกำไร 116.5 บ./หุ้น
ลือหึ่ง! BBL เทขาย GULF สมทบทุนซื้อ “เพอร์มาตา” ฟาดกำไร 116.5 บ./หุ้น
17 ธ.ค. 2562

ผู้สื่อข่าวรายงานว่า ในวันนี้ (17 ธ.ค.62) มีกระแสข่าวลือถึงกรณีที่ราคาหุ้นบริษัท กัลฟ์ เอ็นเนอร์จี ดีเวลลอปเมนท์ จำกัด (มหาชน) หรือ GULF ปรับตัวลดลงอย่างหนักตั้งแต่การซื้อขายวานนี้ (16 ธ.ค.62) ว่าเป็นการทำรายการขายหุ้นของธนาคารกรุงเทพ จำกัด (มหาชน) หรือ BBL ซึ่งเป็นผู้ถือหุ้นใหญ่อันดับที่ 9 ของ GULF ถือหุ้นอยู่ทั้งหมด 47 ล้านหุ้น คิดเป็นสัดส่วน 2.23% ของหุ้นจดทะเบียนทั้งหมด (ข้อมูล ณ วันที่ 3 พ.ค.2562)
นอกจากนี้กระแสข่าวยังระบุว่า BBL จะนำเงินที่ได้จากการขายหุ้น GULF มาใช้ในการเข้าซื้อหุ้นในธนาคารพีทีเพอร์มาตา ทีบีเค (PT Bank Permata Tbk) จากสแตนดาร์ดชาร์เตอร์ดและแอสทร่า จำนวนทั้งหมด 2.5 หมื่นล้านหุ้น คิดเป็นสัดส่วนร้อยละ 89.12 ของหุ้นที่ออกและจำหน่ายได้แล้วทั้งหมดของเพอร์มาตา โดยมูลค่าธุรกรรมเบื้องต้นสำหรับการเข้าซื้อหุ้นครั้งนี้จะอยู่ที่ 37,430,974 ล้านรูเปีย (เทียบเท่ากับ 2,674 ล้านดอลลาร์สหรัฐฯ หรือ 8.10 หมื่นล้านบาท โดยประมาณ)
ทั้งนี้จากการตรวจสอบข้อมูลของ “ข่าวหุ้นธุรกิจออนไลน์” พบว่าที่ผ่านมาราคาหุ้น GULF ได้มีการปรับตัวขึ้นอย่างต่อเนื่อง และปิดตลาดวานนี้ (16 ธ.ค.62)  ที่ระดับ 161.50 บาท ปรับตัวลดลง 0.50 บาท หรือ 0.31% ด้วยมูลค่าการซื้อขาย 2.8 พันล้านบาท ซึ่งจากการตรวจสอบพบว่า BBL ได้ลงทุนซื้อหุ้นไอพีโอ GULF ที่ราคาหุ้นละ 45 บาท จำนวน 64 ล้านหุ้น มูลค่า ณ วันเข้าลงทุนประมาณ 2.88 พันล้านบาท
ดังนั้นการที่ราคาหุ้น GULF ปรับตัวขึ้นจากราคา IPO ที่ 45 บาท นับตั้งแต่วันที่ GULF เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 6 ธ.ค.2560 ขึ้นมาอยู่ที่ระดับ 161.50 บาท ส่งผลให้ BBL จะได้รับกำไรส่วนต่างราคาหุ้น GULF ในพอร์ตลงทุนได้สูงถึงหุ้นละ 116.50 บาท และถ้าหาก BBL มีการขายหุ้น GULF ที่ถืออยู่ทั้งหมด 47 ล้านหุ้น เท่ากับว่าจะได้รับกำไรทั้งหมดจากการลงทุนในหุ้น GULF ถึง 5.48 พันล้านบาท